Oikeusministeriö
PL 25
00023 VALTIONEUVOSTO	
OM:n kirje 25.5.2005 (OM 11/41/2004, OM025:00/2004)	
	
LAUSUNTOPYYNTÖ PEITETOIMINTATYÖRYHMÄN MIETINNÖSTÄ	

Oikeusministeriö on pyytänyt liikkuvalta poliisilta lausuntoa otsikossa mainitusta mietinnöstä. Liikkuva poliisi lausuu asiassa seuraavaa:

Työryhmä on tehnyt perusteellista työtä valmistellessaan mietintöä. Ehdotetut muutokset lainsäädäntöön saattavat kuitenkin olla osittain ristiriidassa nykyisen oikeuskäytännön, Kansalaisoikeuksia ja poliittisia oikeuksia koskevan kansainvälisen yleissopimuksen (KP-sopimus), Euroopan ihmisoikeustuomioistuimen kannanottojen sekä sellaisten vakiintuneiden periaatteiden kuin equality of arms ja oikeudenmukainen oikeudenkäynti kanssa. Työryhmä on ottanut em. rajapinnat mietinnössään huomioon, mutta eriävistä mielipiteistä on havaittavissa käsiteltyjen asioiden ongelmallisuus. Mahdollista on, että esitetyn perustuslakivaliokunnan kannanoton jälkeenkin nyt ehdotetun kansallisen lainsäädännön oikeellisuus punnittaisiin vasta Euroopan neuvoston ihmisoikeustuomioistuimen ennakkopäätösten kautta.

Ehdotuksessa poliisilain muuttamiseksi työryhmä esittää 36 a pykälän neljänneksi momentiksi, että ”suorittaessaan peitetoimintaa poliisimies saa myös syyllistyä liikennerikkomuksiin…tai muihin lajissaan vähäisiin rikkomuksiin, joista ei olisi yleisen rangaistuskäytännön mukaisesti odotettavissa ankarampaa rangaistusta kuin sakkoa, jos tämä on välttämätöntä peitetoiminnan paljastumisen estämiseksi.” Tieliikennelain 48 § 5 momentin mukaan on ”…poliisimiehellä peitetoimintatehtävässä ja valeostotehtävässä toimiessaan erityistä varovaisuutta noudattaen sama oikeus kuin säädettyjä ääni- ja valomerkkejä antavan poliisiauton kuljettajalla poiketa tämän lain säännöksistä.” Kyseinen viides momentti on lisätty 15.7.2005. Liikkuva poliisi katsoo, että työryhmän ehdottamasta poliisilain 36 a pykälästä voidaan tarpeettomana poistaa maininta poliisimiehen oikeudesta syyllistyä liikennerikkomuksiin peitetoiminnan yhteydessä.

Peitetoimintaa suorittavan poliisimiehen osallistumisesta rikollisryhmän toimintaan mietinnössä ehdotetaan, että osallistumisen edellytyksenä on rikos, josta on säädetty vähintään kymmenen vuoden vankeusrangaistusmaksimi. Tästä on jätetty eriävä mielipide. Liikkuva poliisi lausuu näkemyksenään, että ehdotettu kymmenen vuoden rangaistusmaksimi vaikuttaa liian korkealta, ja se rajaisi käyttömahdollisuuksia liikaa. Tällöin myös anonyymin todistelun 

rajaa olisi laskettava samalle tasolle. Kuitenkin alussa mainitut kansainväliset Suomea sitovat säädökset ilmeisesti asettaisivat nyt käsiteltävinä oleville menetelmille rajat, jotka ylittyisivät vain kaikkein törkeimpien rikosten yhteydessä. 

Liikkuva poliisi pitää tärkeänä, että nyt ehdotettujen toimenpiteiden lisäksi todistajien ja rikosten asianomistajien suojelemiseksi tulee edelleen kehittää myös muita menetelmiä. Toimenpiteiden pohjaksi ei tule ottaa ainoastaan 
tilastotietoa siitä, kuinka usein uhkauksia toteutetaan, vaan myös turvallisuuden tunteelle pitää antaa erityistä painoarvoa. 

Muilta osin liikkuvalla poliisilla ei ole erityistä lausuttavaa.

Apulaispäällikkö 		Kari Rantala

Komisario			Heikki Koskimaa